Tekstifantasiaa

Purkkien käyttöliittymä oli tekstipohjainen, joten käyttäjät joutuivat liikkumaan tekstikomentoja syöttäen. Purkeissa käyttäjät pystyivät keskustelemaan keskenään, pelaamaan tekstipohjaisia pelejä sekä lataamaan ja lähettämään tiedostoja.

Ensimmäiset pornokuvat olivatkin kirjaimista koostuneita kuvia, niin sanottua ASCII-taidetta

Halu kuvien välittämiseen oli pysäyttämätön. Merkeistä kuvien rakentaminen vaati valtavan määrän käsityötä. Ensimmäiset pornokuvat olivatkin kirjaimista koostuneita kuvia, niin sanottua ASCII-taidetta, joita nörtit tekivät ja lähettelivät toisilleen pilke silmäkulmassa.

Osittain samoja kuvia ja samanlaista tekstitaidetta levitettiin jo vuosikymmeniä aiemmin radioamatöörien keskuudessa radiokaukokirjoittimien välityksellä. Kaikki merkkipohjaiset kuvat eivät liittyneet seksiin. Niiden avulla voitiin lähettää vaikka hyvän joulun toivotukset.

ASCII-merkeillä tehtyjä pornokuvia. ASCII-merkeillä tehtyjä pornokuvia. Kuva: Yle

“Pornoa oli tarjolla vähän kaikkialla purkeissa, mutta kuvien osuus tarjonnasta oli melko pieni jo pelkästään skannattujen kuvien viemän levytilan vuoksi. Käyttäjät kirjoittelivat tekstitiedostoja ja jakoivat niitä purkeissa. Ne olivat usein paljon härskimpiä ja “graafisempia” kuin ne muutamat lehdistä skannatut kuvat, joita oli jaossa”, teini-ikäisenä vuonna 1990 harrastuksensa aloittanut Kari V. muistelee.

Osa näistä seksitarinoista saattoi olla kopioitu pornolehdistä, mutta omaa tuotantoa oli runsain mitoin. Kirjoitettu teksti vei vähemmän tilaa kuin kuvat ja ne olivat nopeammin siirrettävissä modeemin kautta.

“Jos 1990-luvun purkeissa olisi ollut enemmän tyttöjä, niin niiden "K18-tekstien" kirjoitteluun ja vaihteluun ei olisi käytetty niin paljon energiaa”, Heikkilä pohtii.